বেঙ্গালুরুতে ভারতের কাছে হেরে যাওয়ায় টি টোয়েন্টি বিশ্বকাপ থেকে বিদায় অনিবার্য বাংলাদেশের। গ্রুপ-২ থেকে একমাত্র দল হিসেবে শেষ চারের পাসপোর্ট জোগাড় করে ফেলেছে নিউ জিল্যান্ড। এই গ্রুপের বাকি দলগুলোর ভাগ্য এখন ঝুলছে। সেমিফাইনালে যাওয়ার স্বপ্ন সম্ভাবনা রয়েছে পাকিস্তান, ভারত ও অস্ট্রেলিয়ার। গ্রুপের শেষ কয়েকটি ম্যাচের ফলাফলের উপরেই নির্ধারিত হবে তিনটি দলের মধ্যে কোন দল শেষ চারে কিউয়িদের সঙ্গী হবে। পাকিস্তান, ভারত ও অস্ট্রেলিয়ার সেমিফাইনালে যাওয়ার সমীকরণ কেমন, তা দেখে নেওয়া যাক। 
পাকিস্তান (২ পয়েন্ট): প্রথম ম্যাচে বাংলাদেশকে হারানোর পরেও সময়টা ভাল যায়নি পাকিস্তানের। দু’টি ম্যাচে হারতে হয় শাহিদ আফ্রিদির দলকে। ভারত দু’টি জয় পেলেও পাকিস্তানের শেষ চারে যাওয়ার সম্ভাবনা রয়েছে। 
 
পাকিস্তানের সমীকরণ: ২৫ মার্চ, শুক্রবার মোহালিতে অস্ট্রেলিয়ার সামনে পাকিস্তান। সেই ম্যাচে অজিদের কাছে পাকিস্তান হেরে গেলে গ্রুপ থেকেই পাকিস্তানের বিদায় নিশ্চিত হবে। 
আর উল্টোটা হলে অর্থাৎ পাকিস্তান যদি অস্ট্রেলিয়াকে হারিয়ে দেয় আর ভারত শেষ ম্যাচে অজিদের কাছে হার মানে, তা হলে পাকিস্তানের শেষ চারে যাওয়ার সম্ভাবনাই প্রবল। এই মুহূর্তে ভারত (-০.৫৪৬), পাকিস্তান (+০.২৪৬) ও অস্ট্রেলিয়ার (+০.১০৮) নেট রানরেট যা, তাতে শেষ ম্যাচে অস্ট্রেলিয়াকে যদি পাকিস্তান হারিয়ে দিতে পারে আর ভারত যদি শেষ ম্যাচে অস্ট্রেলিয়ার কাছে হার মানে, তাহলে আফ্রিদিদেরই শেষ চারে যাওয়ার সম্ভাবনা উজ্জ্বল।
অস্ট্রেলিয়া (২ পয়েন্ট): টুর্নামেন্টের বল গড়ানোর আগে অস্ট্রেলিয়াই ছিল ফেভারিট। প্রথম ম্যাচে নিউ জিল্যান্ডের কাছে হার মানে অজিরা। বাংলাদেশের বিরুদ্ধে জেতে স্টিভেন স্মিথের দল। গ্রুপে পাকিস্তান (২৫ মার্চ) ও ভারতের (২৭ মার্চ) বিরুদ্ধে খেলা বাকি অজিদের। 
অস্ট্রেলিয়ার সমীকরণ: অস্ট্রেলিয়া যদি শেষ দু’টি ম্যাচে ভারত ও পাকিস্তানকে হারিয়ে দেয়, তাহলে শেষ চারে চলে যাবে স্মিথের দল। অন্যদিকে অস্ট্রেলিয়া যদি পাকিস্তানকে হারিয়ে দেয় আর ভারতের কাছে হার মানে, সেক্ষেত্রে অস্ট্রেলিয়ার সঙ্গে পাকিস্তানও ছিটকে যাবে টুর্নামেন্ট থেকে। তখন নিউ জিল্যান্ডের সঙ্গে ভারতও চলে যাবে শেষ চারে। আবার অস্ট্রেলিয়া যদি শেষ দু’টি ম্যাচে হেরে যায়, সেক্ষেত্রে টুর্নামেন্ট থেকে তারা ছিটকে যাবে।
অস্ট্রেলিয়া যদি পাকিস্তানের কাছে হার মানে আর ভারতকে হারিয়ে দেয়, তাহলেও শেষ চারে যাওয়ার সম্ভাবনা থাকবে অজিদের। সেক্ষেত্রে নেট রান রেটের একটা হিসেবনিকেশ চলে আসবে। আর এই সমীকরণে শেষ চারে পৌঁছতে হলে ভারতকে বড় ব্যবধানে হারাতে হবে অস্ট্রেলিয়াকে। নাহলে নেট রানরেটের সৌজন্যে পাকিস্তানই চলে যাবে শেষ চারে। 
ভারত (৪ পয়েন্ট): ২৭ মার্চ অস্ট্রেলিয়ার সামনে ভারত। সেই ম্যাচেই ধোনিদের ভাগ্য নির্ধারিত হয়ে যাবে।
ভারতের সমীকরণ: বুধবার বাংলাদেশকে হারানোর ফলে ধোনির দলের শেষ চারে পৌঁছনোর সমীকরণ অনেকটাই পরিষ্কার। শেষ ম্যাচে অস্ট্রেলিয়াকে হারাতে পারলেই শেষ চারে চলে যাবে ভারত। আবার ভারত যদি অস্ট্রেলিয়ার কাছে হেরে যায় আর অস্ট্রেলিয়া যদি পাকিস্তানের কাছে হার মানে সেক্ষেত্রে নেট রান রেটের বিচারে শেষ চারের দল নির্ধারিত হবে। এবং এই ক্ষেত্রে ভারত যে ছিটকে যাবে, সেটা কিন্তু নিশ্চিত!
অন্যদিকে ভারত যদি অজিদের কাছে হার মানে আর পাকিস্তানও যদি অস্ট্রেলিয়ার কাছে হার মানে, তা হলে গ্রুপ থেকেই ভারতের বিদায় নিশ্চিত। 
শুক্রবার পাকিস্তানের সামনে অস্ট্রেলিয়া। এই ম্যাচের শেষে সেমি ফাইনালের সমীকরণ আরও পরিষ্কার হয়ে যাবে। পাকিস্তান হেরে গেলে ছিটকে যাবে আর জিতলে শেষ চারে পৌঁছনোর সম্ভাবনা টিকে থাকবে। আর পাকিস্তান যদি অস্ট্রেলিয়াকে হারিয়ে দেয় তা হলে শেষ চারে পৌঁছনোর জন্য নিজেদের শেষ ম্যাচে ভারতকে জিততেই হবে। পাকিস্তান হেরে গেলেও সেমিফাইনালের পাসপোর্ট জোগাড় করার জন্য শেষ ম্যাচ জিততে হবে ধোনিদের।
ঘটনা হল, অস্ট্রেলিয়া ও ভারতের সেমিফাইনালে যাওয়ার ব্যাপারটা নিজেদের উপরেই নির্ভর করছে। নিজেদের শেষ দুটি ম্যাচে জিতলেই শেষ চারে যাবে অস্ট্রেলিয়া। অন্য দিকে নিজেদের শেষ ম্যাচে অস্ট্রেলিয়াকে হারাতে পারলেই সেমিফাইনালের টিকিট পেয়ে যাবেন ধোনিরা। উলটোদিকে পাকিস্তানকে সেমিতে পৌঁছতে হলে পারমুটেশন-কম্বিনেশনের উপরে নির্ভর করতে হবে। শুক্রবার অস্ট্রেলিয়াকে শুধু হারালেই চলবে না, শেষ ম্যাচে ভারতের বিরুদ্ধে যাতে সামান্য ব্যবধানে জয় পায় অস্ট্রেলিয়া, সেই প্রার্থনাও করতে হবে পাকিস্তানকে।